作者:趙孟堅
標題:風流子
內容:望極思悠悠。江如練、籟息浪紋收。看帆卷帆舒，往來徵艇，鷺飛鷺立，遠近芳洲。逝波不捨山常好，祗白少年頭。杜若滿汀，離騷幽怨，鴟夷去國，煙浪遨遊。江南知何許，青林晚，山斷處、白雲浮。懷古慨今，誰人似我閒愁。嘆醉生浪跡，鱸鄉蟹舍，殢紅怨粉，蓮棹菱舟。敲遍闌干，默然竟日凝眸。